*Tämä artikkeli kertoo suunnitellusta miehitetystä lentohankkeesta Marsiin. Neuvostoliittolaisesta luotaimesta kertoo artikkeli Mars 1.*
**Mars One** oli alankomaalaisen yrittäjän, Bas Lansdorpin alulle panema hanke asuttaa Mars. Marsiin lähetetyt astronautit olisivat asuneet siellä elämänsä loppuun asti. Ensimmäisen rahtilennon Marsiin oli määrä tapahtua vuonna 2024, ja ensimmäisen miehitetyn lennon 2031. Projekti ajautui konkurssiin helmikuussa 2019.

Projektia tuki muun muassa fysiikasta Nobel-palkittu Gerardus 't Hooft. Hanke oli tarkoitus rahoittaa sponsoreilla, lahjoituksilla sekä järjestämällä sen ympärille tositelevisio-ohjelma. Mars One arvioi, että ensimmäisten neljän ihmisen lähettäminen Marsiin olisi maksanut noin kuusi miljardia Yhdysvaltain dollaria. Ensimmäisen astronauttijoukon jälkeen neljän astronautin joukon lähettäminen olisi vaatinut enää neljä miljardia dollaria.

Mars Onesta tuli voittoa tavoittelematon järjestö (*stichting* Alankomaiden laissa) lokakuun 2012 alussa.

Hanke lähti markkinoinnista huolimatta liikkeelle hyvin hitaasti, ja suunnitelmia jouduttiin lykkäämään useaan kertaan. Alkuperäisen ja viimeisimmäksi jääneen aikataulun vuosiluvuilla olikin eroa lähes kymmenen vuotta. Hankkeella oli paljon epäilijöitä ja viivästysten myötä sen onnistumista pidettiin epätodennäköisenä, joka arvio sitten osoittautui oikeaksi, kun hanke ajautui konkurssiin helmikuussa 2019.

Astronautit
-----------

### Vaatimukset olivat

* Henkilön on oltava täysin terve kaikista sairauksista
* Ei riippuvuutta huumeisiin, alkoholiin tai tupakkaan
* Normaali liikerata ja toimivuus kaikissa nivelissä
* Näöntarkkuus kummassakin silmässä 100 % (20/20) (silmälasien ja piilolinssien käyttö sallittu)
* Ei mielenterveydellisiä ongelmia
* Hyvä peruskunto ikään ja sukupuoleen suhteutettuna
* Verenpaine levossa alle 140/90
* Pituus 157–190 cm

### Koulutuksen piti olla

Lennolle valituille järjestetään kolmentoista vuoden koulutus, johon sisältyy lääketieteen ja insinööritaitojen opiskelua. Heidät koulutetaan viljelemään oma ruokansa, sillä ruokatoimitukset Maasta Marsiin tulisivat liian kalliiksi. Koulutus alkaa valittujen astronauttikokelaiden osalta vuonna 2017 ja jatkuu aina vuoteen 2031, jolloin ensimmäinen miehitetty lento laukaistaan.

Lennot Marsiin
--------------

Suunnitelmana oli lähettää Marsiin laskeutumisluotaimen sisältävä demonstraatiolento, jolla olisi testatattu hankkeessa tarvittavia teknologioita, vuonna 2022. Marsin kiertoradalle oli tarkoitus lähettää tietoliikennesatelliitti vuonna 2024. Pintamönkijä oli tarkoitus lähettää vuonna 2026 etsimään sopivaa sijaintia siirtokunnalle, josta olisi alkanut astronauttien tulevaisuus uudella planeetalla. Samalla lennolla olisi kiertoradalle viety toinenkin satelliitti mahdollisimman kattavien ja varmojen yhteyksien aikaansaamiseksi siirtokuntaan. Vuonna 2029 oli tarkoitus lähettää asuinyksiköitä, elossapitojärjestelmiä, mönkijöitä ja lisävarusteita kuudella erillisellä lennolla. Mönkijöiden oli tarkoitus valmistella siirtokunnan ihmisten saapumista vuoteen 2030 mennessä. Lopulta vuonna 2031 Marsiin olisi lähetetty neljä ihmistä. Ja jatkossa neljä uutta astronauttia oli tarkoitus lähettää Marsiin kahden vuoden välein. Noin 210 päivää kestävällä Mars-lennolla neljän hengen miehistöllä olisi ollut vain 20 m3 elintilaa miehistönjäsentä kohti.

Elämä Marsissa
--------------

Ensimmäiset neljä astronauttia olisivat asuneet Marsissa 1 000 m3 tukikohdassa, joka vastaa 250 m3 omaa tilaa astronauttia kohti.

Katso myös
----------

* Miehitetty Mars-lento
* Marsin asuttaminen

Lähteet
-------

1. ↑  Timo Myllyniemi: Siirtokuntaa Marsiin suurella kohulla yrittänyt Mars One luopui suunnitelmasta – rahoitusyhtiö haettu konkurssiin *Ilta-Sanomat*.  12.2.2019. Viitattu 12.2.2019.
2. ↑  How much does the mission cost? - Mars One *mars-one.com*.  Arkistoitu 3.4.2014. Viitattu 14.1.2014. (englanniksi)
3. ↑  Mars One Will Take Humanity To Mars As A Not-For-Profit Foundation *mars-one.com*.  4.12.2012. Amersfoort, Alankomaat.  Arkistoitu 5.10.2013. Viitattu 24.3.2013. (englanniksi)
4. ↑  Astronaut Requirements - Selection and Preparation of the Astronauts - Mars One *mars-one.com*. Viitattu 14.1.2014. (englanniksi)
5. 1 2  Roadmap - Mars One *mars-one.com*.  Arkistoitu 27.8.2015. Viitattu 31.7.2017. (englanniksi)
6. ↑  How much living space will the astronauts have? - Mars One *mars-one.com*. Viitattu 14.1.2014. (englanniksi)

Aiheesta muualla
----------------

* Mars One -projektin viralliset nettisivut (Arkistoitu – Internet Archive) (englanniksi)
* Heino, Jenna: Tarjolla menolippu punaiselle planeetalle Iltalehti. 18.3.2013

CommonsCommons
Wikimedia Commonsissa on kuvia tai muita tiedostoja aiheesta **Mars One**.